
Teitl yr Aseiniad: Ysgrifennwch draethawd beirniadol a dadansoddol sy’n trafod eich ymchwil ‘astudiaeth gwers’ mewn perthynas â’ch maes dewisol.

Nod, ffocws a phwrpas yr ymchwil 
Pwrpas y gweithgaredd ymchwil hwn yw astudio’r posibilrwydd y gallai ymrwymiad dysgwyr ar-dasg wella trwy osod targedau amser pendant. Mae’r mater hwn o ddiddordeb i mi am fy mod wedi sylwi bod nifer o ddisgyblion yn cael trafferth cwblhau tasgau o fewn gwers neu sesiwn benodol. Gan ystyried yr ymchwil sydd ar gael ar y pwnc hwn, gwelir ar y mwyafrif bod y strategaeth o ddefnyddio amserydd i ysgogi disgyblion i gwblhau tasgau yn un caiff ei argymell yn aml ar gyfer plant sydd yn dioddef gydag Anhwylder Diffyg Canolbwyntio a Gorfywiogrwydd (neu “Attention Deficit Hyperactivity Disorder” [ADHD] yn Saesneg). 
Er hyn, bwriad yr ymchwil hwn yw darganfod pa effaith y caiff amserydd ar blant o wahanol gyrhaeddiad sydd heb dderbyn diagnosis ar gyfer unrhyw gyflyrau/anhwylderau ymddygiad. Trwy gwblhau astudiaeth gwers fel rhan o’r ymchwil yn ôl argymhellion Dudley (2014), fe fydd yn bosib adfyfyrio ar y strategaeth er mwyn gwella ar y dysgu a’r addysgu byddaf yn darparu yn y dyfodol. 
Cyd-destun yr ymchwil 
Fe gynhaliwyd yr ymchwiliad mewn dwy ysgol cyfrwng Cymraeg pentrefol yn ardal Cwm Gwendraeth, Sir Gaerfyrddin ym mis Mawrth 2018. Yn Ysgol 1, ceir 117 o ddisgyblion, â 16.7% ohonynt yn gymwys i dderbyn prydau ysgol am ddim. Mae 136 o ddisgyblion yn mynychu Ysgol 2, gyda 23.1% yn gymwys i dderbyn prydau ysgol am ddim. Lleolir y ddwy ysgol o fewn tua milltir o’i gilydd, ac fe ddewiswyd dosbarth Blwyddyn 2 yn Ysgol 1, a dosbarth Blwyddyn 3 yn Ysgol 2 ar gyfer yr ymchwiliad. 
Yn ystod fy mhrofiad addysgu proffesiynol cyntaf, cefais gyfle i addysgu dosbarth yn y Cyfnod Sylfaen (Blwyddyn 2) ac wrth osod tasgau penodol i’r plant, sylwais fod sawl un yn cael trafferth i gwblhau’r gwaith o fewn yr amser a gynlluniais. Roedd hyn yn wir p’un ai taw tasg iaith, rhifedd, neu thema ydoedd, ac fe sylwais ei fod yn digwydd gyda thasgau a osodwyd gan athrawon eraill hefyd. Mewn un wers benodol y dysgais, sylwais fod rhoi amserydd digidol ar y bwrdd gwyn rhyngweithiol i gwblhau tasg meddwl, trafod a rhannu mewn grŵp yn llawer mwy effeithiol i gael y plant i gyd-weithio na’r troeon pan na ddefnyddiais yr amserydd.
Wedi trafod hwn gyda fy mhartner ymchwil, ein cwestiwn ymchwil yw “Sut allwn ni wella ymrwymiad dysgwyr ar-dasg trwy osod targedau amser pendant i’w gwblhau?”. Wrth ystyried hyn, byddwn hefyd yn ystyried os oes gwahaniaeth mewn agwedd rhwng dysgwyr o wahanol gyrhaeddiad i’r targedau amser neu beidio.
Trosolwg byr o lenyddiaeth berthnasol 
Cytuna nifer o arbenigwyr bod y berthynas rhwng dysgu ac ymrwymiad academaidd yn un gref, a gwelwyd hyn gan astudiaeth gyda disgyblion sydd yn perfformio orau wedi ymrwymo’n academaidd am 75% o’r amser, tra bod disgyblion sydd yn tan-gyflawni ond yn ymrwymo’n academaidd am 51% o’r amser. Yn ôl Rock (2005), ‘the longer students remain disengaged from tasks, the more likely their academic performances will suffer, resulting in undesirable outcomes’.  Edrychodd De Haas-Warner (1992) yn fwy penodol ar blant cyn iddynt gyraedd yr ysgol ac mae’n dweud ‘preschoolers who display difficulty engaging in developmental tasks or maintaining on-task behavior are at risk of further delays and problems’. Felly mae’n hanfodol i athrawon ennyn diddordeb plant gydag amrywiaeth o weithgareddau difyr os ydynt am weld cynydd yn eu cyrhaeddiad.
Mae ystod eang o ymchwil ac argymhellion ar gyfer ffyrdd i ysgogi plant yn y dosbarth. Dywed Brewster a Fager (2000) y gall cymhelliant dysgwyr gael ei rhannu’n ddau: cymhelliant anghynhenid, pan fydd plentyn yn ymgysylltu â dysgu er mwyn derbyn clod neu i osgoi cosb; neu gymhelliant cynhenid, sydd yn digwydd pan fydd gan y dysgwyr wir ddiddordeb, mwynhad neu chwilfrydedd mewn dysgu er mwyn cyflawni eu targedau deallusol neu bersonol. Ymhelaetha Brewster a Fager (2000) mai dysgwyr sydd â chymhelliant cynhenid fydd fel arfer yn dysgu yn well na’r rhai sydd â chymhelliant anghynhenid. Er hyn, cyniga Sternberg a Lubart (dyfynnwyd yn Strong et al., 1995) na ddylid gwahaniaethu dysgwyr i naill gategori neu’r llall, am fod y rhan helaeth o bobl lwyddiannus yn cael eu hysgogi gan ffactorau cynhenid ac anghynghenid, ac felly dylid ystyried y ddau fath wrth geisio ysgogi ymrwymiad disgyblion yn y dosbarth.
Un ffordd effeithiol i ysgogi ymrwymiad disgyblion yw sicrhau bod disgwyliadau ar gyfer perfformiad ac ymddygiad yn glir a chyson ar gyfer y dosbarth (Skinner a Belmont, 1991 a ddyfynnir yn Brewster a Fager, 2000). Yn ogystal â hyn, argymhella Lumsden (1994 a ddyfynnwyd yn Skinner a Belmont, 2000) y dylid torri tasgau mawr yn gyfres o dargedau llai – gall hyn osgoi dysgwyr gael eu gorlethu. 
Er mwyn ysgogi a chadw diddordeb plant yn ystod gwersi, dylid ystyried, yn ôl Senechal (2011: 43), defnyddio’r ‘“Age Plus Two Rule”: that a student’s optimal attention span, in minutes, is his age plus two.’ Mae hyn yn cyfateb â’r argymhellion uchod sydd yn sôn am dorri tasgau i lawr er mwyn galluogi’r plant i gwblhau gwaith mewn camau.
Er ei bod hi’n bwysig ysgogi plant i gwblhau eu gwaith, mae’n bwysig ystyried os allai’r strategaeth o osod terfyn amser penodol i gwblhau tasg fod yn anfanteisiol i ddisgyblion. Ysgrifenna Senechal (2011) ‘without time to stand back, or strength to separate oneself, one has little opportunity to form one’s own thoughts’. Mae felly yn bwysig i beidio gorbwysleisio ar dargedau amser, am ei bod hyn yn gallu cael effaith negyddol ar amser meddwl plentyn, sydd yn beth hollol unigryw.
Ar gyfer yr ymchwil hyn, dewiswyd ganolbwyntio ar effaith amserydd i wella ymrwymiad plant ar-dasg trwy osod targedau amse penodol i gwblhau gwaith. Dywed Wilson (2016: 59) “Teachers often say that the most used piece of equipment in their classroom is a stopwatch or sand timer, or a Countdown clock!”. Pwyslais ymchwil Wilson yw gwella tan-gyflawniad mewn bechgyn, ond fe fydd yr astudiaeth wers hon yn edrych yn fwy cyffredinol ar ddefnydd amserydd mewn dosbarth a’r effaith y caiff hyn ar fechgyn a merched. 
Esboniad o’m cynllun astudiaeth gwers 
Yn ôl adroddiad Furlong (2015: 36), cynyddu gwnaiff disgwyliadau Llywodraeth Cymru am ‘athrawon i fod yn ddefnyddwyr beirniadol ar ymchwil yn ogystal ag yn gyfranogwyr mewn ymchwil’ yn y dyfodol fel rhan o’u datblygiad proffesiynol parhaus. Enghraifft dda o’r math hyn o ddatblygiad yw’r broses o astudiaeth gwers a ddaw yn wreiddiol o Japan ble maent wedi bod yn astudio neu archwilio’r broses o addysgu ers canol y 19eg ganrif. Dywed Fernandez a Yoshida (2004) y caiff gwersi penodol eu hastudio ‘in an attempt to explore a research goal that the teachers have chosen to work on’. 
Yn ystod y degawd diweddaraf, gwelwyd tŵf sylweddol mewn ymwybyddiaeth o’r broses o astudiaeth gwers yn y Deyrnas Unedig o ganlyniad i waith Pete Dudley. Caiff hwn ei amlinellu gan Lywodraeth Cymru (2015) fel rhan o’u Cymunedau Dysgu Proffesiynol y maent yn eu hybu er mwyn gwella deilliannau dysgwyr ac felly hefyd safonau ysgolion.
Ar gyfer yr astudiaeth wers hon, seiliwyd rhan o’r broses ar y fethodoleg ymchwil gweithredol a argymhellwyd gan Dudley (2014). 

[bookmark: _GoBack]Fel y gwelir yn Ffigur 1 uchod, awgryma Dudley y dylid y gylchred o gynllunio, dysgu, cyfweld disgyblion ac adfyfyrio cael ei gwblhau ar gyfer tair gwers. Ar gyfer yr astudiaeth wers hon, dim ond cyfle i gwblhau un rhan o’r gylchred oedd yn bosib oherwydd cyfyngiadau amser, ond fe ddilynwyd argymhellion Dudley ar gyfer y gylchred hon. 
Gyda fy mhartner ymchwil, fe drafodom a chynlluniom bob agwedd o’r astudiaeth wers gyda’n gilydd. Er mwyn casglu gwybodaeth, fe gynlluniom dabl (gweler enghraifft wag yn atodiad 1). Yn benodol, penderfynom ganolbwyntio ar y tri phlentyn ffocws. Yn y ddau ddosbarth, dewiswyd tri phlentyn yn ôl eu grwpiau gyrhaeddiad llythrennedd Cymraeg – un plentyn mwy abl a thalentog (MAT), un plentyn cyrhaeddiad canolig, ac un plentyn cyrhaeddiad is. Y prif reswm am hyn oedd adlewyrchu ystod o gyrhaeddiad o fewn naill ddosbarth, fel awgrymir gan DCSF (2008: 5). Yn y daflen gofnodi, torrwyd y sesiwn awr fesul 15 munud er mwyn cofnodi sut oedd y tri phlentyn ffocws yn ymddwyn yn ystod yr amser hynny. Y prif nod oedd cofnodi os oedd y plant ar-dasg neu beidio, a sut oeddent yn ymateb i’r amserydd. Ni chofnodwyd unrhyw wybodaeth am ddisgyblion nad oeddent yn rhan o’r grŵp ffocws.  
O safbwynt ystyriaethau moesegol, gofynnwyd am ganiatâd wrth rieni/warchodwyr y plant, ac am gydsyniad gwybodus wrth y plant cyn dechrau’r wers.
Ysgrifenna Phillips et al. (2013: 42) ‘The purpose of observations is to obtain as much information as possible about how an individual learns: their strengths, difficulties and learning strategies.’ Casglwyd y nodiadau arsylwi i gyd yn ysgrifenedig ar y daflen arsylwi (gweler copi wag yn atodiad 1). Addaswyd y tabl o’r hyn a argymhellwyd gan Phillips et al. (2013: 45), gyda’r wybodaeth berthnasol yn cael ei gofnodi ar gyfer y tri phlentyn ffocws yn ystod y sesiwn. Mae’r modd led-strwythuredig hyn o arsylwi yn ffordd effeithiol o gofnodi nodiadau maes drwy ganolbwyntio ar feysydd penodol i’w harsylwi. 
Yn ogystal â’r nodiadau a gofnodwyd gan y partner ymchwil yn y daflen arsylwi, cynhaliwyd cyfweliad o lai na phum munud gyda’r tri phlentyn ffocws ar ddiwedd y ddwy wers. Paratowyd bum cwestiwn i ofyn i’r grŵp ffocws (gweler atodiad 2) o flaen llaw er mwyn sicrhau cysondeb. Er hyn, roedd y cyfweliad yn un lled-strwythuredig am fod gan y plant rhyddid i siarad a thrafod eu barn am y pwnc, a defnyddiwyd cwestiynau penagored ar y cyfan. Mae hyn yn cyd-fynd ag argymhellion Dudley (2014) ynglyn â phwrpas cynnal cyfweliad wedi’r wers er mwyn dod i ddeall eu safbwynt hwy ar beth weithiodd am y wers, a sut y gallai’r wers gael ei newid yn y dyfodol i’w wella ymhellach. Mae Erthygl 12 o Hawliau Plant Confensiwn y Cenhedloedd Unedig ar Hawliau’r Plentyn (CCUHP) yn cyfeirio at hawliau plant i ddweud beth ddylai ddigwydd ac i rywun wrando arnynt. Anogir hyn gan Lywodraeth Cymru (2011) gydag argymhellion am gyfranogiad disgyblion mewn ysgolion er mwyn meithrin sgiliau personol, cymdeithasol a threfnu pwysig. Yn aml, gall adborth plant gynnig syniadau ac argymhellion newydd ar sefyllfa, felly mae’n rhan hanfodol o unrhyw astudiaeth gwers glywed wrthynt.
Er mwyn adlewyrchu ar y gwersi, mae nifer o fodelau myfyrio gellir eu defnyddio. Addaswyd ffurflen Model Beirniadau Wedi Adfyfyrio (BWA) y Brifysgol a seiliwyd yn bennaf ar Gylch Myfyriol Gibbs (1988) er mwyn cofnodi teimladau a phrofiadau am y wers (gweler atodiad 3). Mae’r model hyn yn darparu modd i feddwl am y profiad ac i ddysgu ohono, sydd yn elfen holl bwysig o astudiaeth gwers. Wrth adfyfyrio’n fwy cyffredinol ar yr holl adborth a gasglwyd fel rhan o’r ymchwil, defnyddiwyd model Brookfield (1995) sydd yn awgrymu y dylai athrawon werthuso eu haddysgu gan ddefnyddio pedwar lens: Hunan-gofiant/-fyfyrio; Llygaid y Plant; Profiadau Cyd-weithwyr; a Llenyddiaeth Ddamcaniaethol.
Casglwyd data ansoddol yn unig ar gyfer yr astudiaeth wers. Fel eglura Taber (2007), mae yna ddau baradeim ym maes ymchwil addysg – ERP1 sydd yn canolbwyntio ar agweddau ontolegol, hynny yw, dod o hyd i reolau sy’n esbonio realiti addysgol; a ERP2 sydd yn canolbwyntio ar agweddau epistemolegol, sef, adeiladu dealltwriaeth o addysg. Mae’r ymchwil hyn yn enghraifft o ERP2 am ei fod yn defnyddio dulliau a data ansoddol i ddod i ddealltwriaeth am y cwestiwn o sut mae’r amserydd yn effeithio ar ddysgwyr, a’n benodol, eu hymrwymiad ar dasg. 
Ystyriaethau moesegol 
Dilynais ganllawiau BERA (2011) a PCYDDS (2017) ar ystyriaethau moeseg yng nghyd-destun gwaith ymchwil trwy gydol y broses. Yn gyntaf, cwblhawyd Ffurflen Foeseg a gafodd ei gymeradwyo gan Bwyllgor Moeseg y Brifysgol. Dilynwyd Polisïau Diogelu Plant yr ysgolion hefyd. Sicrhawyd bod pob plentyn yn cael eu trîn yr un fath os oeddent am fod yn rhan o’r ymchwil neu beidio. Eglurwyd i bob plentyn hefyd bod ganddynt hawl i ddweud ar unrhyw bryd yn ystod yr ymchwil os nad oeddent am barhau i fod yn rhan o’r ymchwil, a byddwn yn sicrhau bod eu rhan yn yr ymchwil yn dod i ben yn syth os bod angen. Ni chynigwyd na roddwyd gwobr i unrhyw un am fod yn rhan o’r ymchwil.
Anfonwyd llythyr at rieni/warchodwyr bob plentyn yn y ddau ddosbarth er mwyn gofyn am eu caniatâd i’r plentyn fod yn rhan o’r ymchwil. 
Yna, cyn cyflwyno’r wers yn y dosbarth, darllenwyd sgript (er mwyn sicrhau cysondeb a chywirdeb) i esbonio nod a phwrpas y gwaith ymchwil. Cafodd bob plentyn gyfle i roi cydsyniad gwybodus er mwyn bod yn rhan o’r ymchwiliad neu beidio. Wedi iddynt gwblhau’r ffurflen cydsyniad, gwahanwyd y plant i mewn i grwpiau o gyrhaeddiad cymysg. Ar gyfer y grŵp ffocws, dewiswyd chwe phlentyn oedd wedi rhoi caniatâd rhieni a chydsyniad gwybodus er mwyn cael eu harsylwi’n fwy manwl. Fe wnaethpwyd hyn cyn dechrau’r dasg ffocws i sicrhau ei fod yn ymddangos fel dewis ar hap er mwyn osgoi achosi siom i unrhyw unigolion.
O ran cyfrinachedd, ni nodwyd enwau wrth gymryd nodiadau, gan gyfeirio at y plant fel “Plentyn 1/2/3” ayyb. er mwyn sicrhau ni ellir olrhain yn ôl at unrhyw unigolyn. Dilynwyd Polisi Rheolaeth Data Ymchwil y Brifysgol, gyda phob dogfen electronig yn cael ei gadw mewn lleoliad diogel yn cynnwys cyfrinair. 
Astudiaeth Gwers 1 a dadansoddiad 
Cyflwynwyd y ddwy wers yn yr un modd fel a ganlyn. Yn gyntaf, fe eglurwyd nod y wers a’r meini prawf llwyddiant i’r dosbarth gan ddefnyddio cyflwyniad Pŵerbwynt. Y nod oedd ysgrifennu cerdd acrostig ar thema Castell a oedd yn cysylltu gyda thema’r tymor. Fel rhan o’r cyflwyniad, gwelodd y dosbarth un enghraifft o gerdd acrostig, ac wedyn gweithion nhw mewn pâr i feddwl, cytuno ar a rhannu cynigion er mwyn creu cerdd ar y cyd fel dosbarth. Ar ddiwedd y cyflwyniad, cafodd y dosbarth eu rhannu’n dri grŵp i weithio gydag oedolyn i gwblhau’r dasg ffocws. 
Rhannwyd y wers yn dri rhan o bymtheg munud:
· 0-15 munud: Cydsyniad a chyflwyniad rhyngweithiol.
· 15-30 munud: Ysgrifennu drafft cyntaf o’r gerdd acrostig ar bapur llinellau gyda’r amserydd (ar “ipad” yngh nghanol y bwrdd) yn cyfrif i lawr o 15 munud i sero.
· 30-45 munud: Ysgrifennu ail ddrafft o’r gerdd ar daflen waith deniadol gyda’r amserydd yn cyfrif lawr o 15 munud i sero. Eglurwyd i’r plant y gallent wneud newidiadau i’w drafft cyntaf os hoffent wrth ail-ddrafftio er mwyn gwella’r gerdd. I’r rhai fyddai wedi gorffen, roedd hawl ganddynt gwblhau’r dasg ymestynnol, sef creu cerdd acrostig ar gyfer eu henw.
Llwyddodd y tri phlentyn ffocws gyflawni nod y wers, sef creu cerdd acrostig ar thema Castell o fewn yr amser penodol. O ran safon y gwaith, roedd yn amlwg bod yr amserydd wedi cael effaith gadarnhaol ar Blentyn 1, am ei bod wedi llwyddo i gwblhau’r tasgau o fewn yr amser penodol, ac wedi defnyddio’r amser yn effeithiol trwy olygu ei gwaith a’i wella. 
Ni fu’r amserydd mor effeithiol gyda Phlentyn 2 a 3. O’r sylwadau wnaed gan Blentyn 3 yn y cyfweliad grŵp ffocws, roedd yn amlwg ei bod yn ymwybodol o’r amserydd, ac wedi rhuthro i gwblhau’r dasg (llwyddodd i ysgrifennu gair ar gyfer pob llinell), ond wedyn fe fethodd ddefnyddio’r amser oedd yn weddill i addasu’r gwaith na’i wella, er gwaetha’r adborth a chymorth a roddwyd iddi gan yr athro.
Nid oedd Plentyn 2 yn ymddangos i fod yn ymwybodol nac yn pryderu am yr amserydd. Roedd angen egluro’r dasg sawl gwaith iddi, ac fe dreuliodd llawer o’r amser yn trafod y gwaith gyda chyfoedion, neu’n canolbwyntio ar bethau eraill fel y geiriadur neu’r rhwbiwr. O ganlyniad, ni lwyddodd gwblhau’r drafft cyntaf o fewn y bymtheg munud cyntaf o’r dasg – nodwyd hyn ar y daflen arsylwi, ac fe soniodd Plentyn 2 a 3 am hyn yn ystod y cyfweliad grŵp. Serch hyn, fe lwyddodd Plentyn 2 gyflawni’r drafft terfynol gyda llai na munud o’r amser penodol yn weddill.
Cytunodd y tri phlentyn yn ystod y cyfweliad grŵp eu bod yn teimlo bod digon o amser ganddynt i gyflawni nod y wers. Pan gynigiodd Plentyn 1 mai’r rheswm posib dros weithio’n galetach oedd yr amserydd, cytunodd Plentyn 2 a 3 yn frwdfrydig gyda’r datganiad hyn.
O ran gwella’r wers, roedd y plant yn amlwg wedi mwynhau ac nid oeddent wedi teimlo’n bryderus oherwydd presenoldeb yr amserydd. Fe soniodd Plentyn 1 y byddai’n hoffi cael yr amserydd ar gyfer gwersi eraill yn y dyfodol am ei bod wedi ei helpu i weithio’n galetach. Fe gytunodd Plentyn 2 a 3 gyda’r datganiad hyn, a gan ystyried enghreifftiau o wersi yn y gorffennol, efallai bod yr amserydd wedi cael effaith gadarnhaol arnynt hwy hefyd, oherwydd roeddent yn aml yn methu i gwblhau tasgau pan oeddwn yn dysgu’r dosbarth.
Fel y soniwyd eisoes, cymysgwyd y plant ran lefel cyrhaeddiad er mwyn medru arsylwi ar y tri phlentyn ffocws yn fwy effeithiol. Mae’n anodd dweud yn sicr pa effaith gafodd hwn ar y plant, ond pan ofynnwyd iddynt a oedden nhw wedi mwynhau gweithio mewn grŵp gwahanol i’r arfer, fe atebon nhw i gyd yn gadarnhaol. 
Astudiaeth Gwers 2 a dadansoddiad 
Am fod Gwers 1 wedi bod yn llwyddiannus o ran amseru ac ymateb cadarnhaol y plant yn Ysgol 1 i’r dasg a’r defnydd o’r amserydd, penderfynwyd peidio newid unrhyw agwedd o’r wers ar gyfer Gwers 2. 
Llwyddodd dau o’r tri phlentyn ffocws gwblhau’r dasg o greu cerdd acrostig yng ngwers 2, ond ni lwyddodd Plentyn 3 orffen – gwelir tystiolaeth o hyn ar eu taflenni gwaith, ac o’r nodiadau ar y daflen arsylwi. Fe gwblhaodd Plentyn 1 y ddwy dasg cyn i’r amserydd ddod i ben, ac fe ddefnyddiodd yr amser hwn i werthuso’i gwaith ac ail-ddrafftio. Gwelwyd sawl enghraifft ohoni’n trafod gyda chyfoedion, a’n cynnig syniadau iddynt pan ofynnwyd am gymorth.
Arsylwyd bod Plentyn 2 wedi llwyddo i gwblhau’r drafft terfynol cyn i’r amserydd ddod i ben, ond trwy gydol y dasg, roedd yn troi i edrych ar yr amserydd ar sgrîn y dosbarth yn rheolaidd – nodwyd hyn ar y daflen arsylwi. Fe lwyddodd hefyd i ddefnyddio’r ail bymtheg munud i wella’r drafft cyntaf gan ofyn am help yn hytrach ne defnyddio’r geiriadur oedd ar y bwrdd. 
Er ei fod yn amlwg yn gweithio’n galed, roedd sylw Plentyn 3 yn cael ei dynnu’n aml gan aelodau eraill o’r grŵp ffocws, a threuliodd lawer o amser yn edrych ar y geiriadur (yn debyg i Blentyn 2 yng ngwers 1) cyn gofyn am gymorth. Ni lwyddodd gwblhau’r drafft cyntaf, na’r drafft terfynol o fewn yr amser penodol a roddwyd. Pan ofynnwyd i’r grŵp yn ystod y cyfweliad grŵp os hoffent ddefnyddio amserydd yn eu gwersi yn y dyfodol, Plentyn 3 oedd yr unig blentyn i ddweud na fyddai eisiau hyn i ddigwydd, ond nid oedd yn gallu cynnig esboniad am hyn.
Wrth feddwl am sut oedd y plant wedi eistedd yn y grŵp ffocws, fe aethant yn naturiol i eistedd wrth ymyl eu cyfoedion o’r un grŵp cyrhaeddiad, a oedd hefyd yn golygu eu bod yn eistedd gyda phartner o’r un rhywedd (merched a bechgyn fesul pâr). 
Wedi adfyfyrio ar y ddwy wers, nid oeddem yn teimlo bod angen gwneud newidiadau iddi ar gyfer y dyfodol. Eglurwyd y nod a phwrpas yr amserydd ar ddechrau ac yn ystod y ddwy wers, ac felly roedd yn ymddangos bod y plant yn deall y disgwyliadau. Llwyddodd bron pob plentyn gyrraedd nod y wers a chyflawni’r dasg o fewn yr amser penodol; teimlaf fod hyn yn adlewyrchiad teg o gyrhaeddiad y plant. 
O ran yr offer ymchwil, gellir addasu’r daflen arsylwi er mwyn cadw cofnod fwy cyson (bob munud neu 30 eiliad) i nodi os oedd y plant ar-dasg neu beidio. Y prif anhawster gyda defnyddio’r ffurf hyn o gasglu gwybodaeth yw ei bod hi’n anodd iawn i wybod yn iawn os bod plentyn “ar dasg” neu beidio. Diffinir y term ar-dasg gan Imeraj et al. (2013) felly: 
‘On-task behaviour was scored when the children were involved in those class activities “expected” by the teacher. We assumed that children wer listening to the teacher when they were doing and assignment or task given by the teacher and when they followed teacher’s instructions and requests’.
Ffordd arall o addasu’r offer ymchwil byddai creu colofn ar y daflen arsylwi i gofnodi data meintiol – byddai’n ddefnyddiol cofnodi nifer o weithiau byddai pob plentyn yn edrych ar neu sôn am yr amserydd wrth iddynt weithio. Byddai hyn wedyn yn darparu tystiolaeth mwy cadarn ar effaith yr amserydd ar eu perfformiad, am ei fod yn gorfodi’r arsylwr i ganolbwyntio ar yr agwedd benodol hyn, yn hytrach na dibynu ar nodiadau cyffredinol o’r plant a’u hymddygiad.
Trafodaeth ar ganfyddiadau ymchwil mewn perthynas â llenyddiaeth ac ymchwil gysylltiedig 
Gan ddefnyddio’r holl adborth, mae’n ymddangos bod defnyddio amserydd yn ystod y ddau wers wedi bod yn brofiad cadarnhaol i rhai o’r plant. Nid yn unig oedden nhw’n teimlo eu bod wedi gweithio’n galed ac wedi deall y disgwyliadau ohonynt, ond fe ddywedon nhw eu bod wedi eisiau sicrhau eu bod wedi cwblhau’r tasgau o fewn yr amser penodol. Er hyn, gellir ddadlau ei fod wedi cael effaith negyddol ar safon gwaith ambell blentyn, am eu bod wedi rhuthro i gwblhau’r dasg yn gyflym, ac wedi cael trafferth i werthuso ar ac i newid/gwella eu gwaith o fewn yr amser penodol. 
Dim ond y ddau blentyn o’r grŵp cyrhaeddiad uwch llwyddodd i gwblhau’r gwaith a’i wella ar gyfer y drafft terfynol. Esboniad posib am hyn yw bod y plant yn y grŵp cyrhaeddiad uwch yn y ddau ddosbarth yn debygol o fod yn fwy cyfarwydd â chael eu herio yn y dosbarth yn rheolaidd. Cefnogir y safbwynt hwn gan ganllawiau Llywodraeth Cymru (2008) yn y ddogfen “Cyflawni’r Her” sydd yn pwysleisio’r pwysigrwydd o herio plant sydd wedi eu hasesu fel rhai “mwy galluog”, a dilynir y canllawiau hyn yn y ddau ysgol hyn.
Felly, wrth ystyried prif nod yr ymchwil hyn, gellir dweud bod defnyddio amserydd yn strategaeth effeithiol i gael plant i gwblhau gwaith o fewn amser penodol. Serch hyn, gwelwyd sawl enghraifft yn ystod y tasgau o’r plant yn gwneud pethau na ellir disgrifio fel bod ar-dasg, felly nid oedd yr amserydd yn strategaeth effeithiol ar gyfer cadw ffocws y plant ar-dasg. 
Rheswm posib am effeithlonrwydd y dasg yw oherwydd bod y tasgau wedi eu torri’n rhannau llai, gydag amser penodol wedi ei ddynodi’n glir er mwyn cwblhau pob rhan. Yn ôl McDaniel (1986):
‘the point is to get students on-task quickly and to keep them on-task consistently, so that they stay out of trouble. One of the most effective techniques for accomplishing this goal is to clearly state the assignment, the directions, and the time constraints’.
Felly wrth egluro nod y wers yn glir, modelu enghraifft ar y cyd, a rhannu’r dasg o ysgrifennu a chwblhau dau ddrafft yn ddau, gyda therfyn amser penodol a gweledol yn amlwg i’r plant, llwyddodd bron bob plentyn i gwblhau’r gwaith.
Yn ystod y ddwy wers, gwelwyd sawl enghraifft o blant yn cael trafferth canolbwyntio. Efallai dylid ystyried defnyddio techneg hunan-fonitro (yn hytrach na defnyddio amserydd), ble disgwylir i’r plentyn gofnodi os ydynt yn talu sylw, ac hefyd sut maent yn perfformio. Gwelir enghraifft o hyn yng ngwaith Rock (2005) sydd yn disgrifio hunan-fonitro disgyblion fel ‘effective behavioural intervention to increase academic engagement, decrease disruption, and enhance academic skills, including productivity and accuracy’.
Fel y soniwyd eisioed, Plentyn 3 yng ngwers 2 oedd yr unig blentyn i fethu cwblhau’r dasg. Plentyn 3 oedd yr unig fachgen arsylwyd, ac efallai bo’r ffaith ei fod wedi eistedd wrth ymyl bachgen arall oedd yn cael trafferth gyda’r dasg wedi amharu ar ei allu i lwyddo. Mae ystod eang o ymchwil wedi edrych ar y resymau dros tangyflawniad bechgyn i gymharu â merched, sydd, yn ngeiriau Wilson (2016) yn broblem cymhleth. Er hyn, dywed Wilson (2016: 59): 
‘Group work works best for boys when there is appropriate grouping, where they are given a clear role and a real sense of purpose, where there is a clear outcome, and when there is a time limit that gives that element of challenge’.
Efallai, felly y dylid ystyried newid aelodaeth y grŵp ffocws yn y dyfodol i leihau’r tebygrwydd o ddylanwad negyddol ar unigolion sydd yn gweld y gwaith yn heriol. Yn ôl Grigg (2015: 139), honna Vygotsky gyda’i ddamcaniaeth Adeileddiaeth Gymdeithasol ei bod yn well i gael dysgwyr yn gweithio ochr yn ochr â rhywun sydd ar lefel fymryn yn uwch na hwy; efallai tro nesaf dylid gymysgu’r pârau hefyd er mwyn i’r dysgwyr cyrhaeddiad uwch gefnodi eu cyfoedion, gan ddatblygu eu sgiliau llafar a chymdeithasol hwy.
Wrth ystyried yr effaith cafodd yr amserydd ar blant o wahanol lefel cyrhaeddiad yn y ddau ddosbarth, yr unig blentyn oedd heb lwyddo i gwblhau’r dasg o fewn y terfyn amser a ddangoswyd ar yr amserydd oedd y plentyn sydd yn y grŵp cyrhaeddiad is yn Ysgol 2. Er hyn, mae’n beryglus cyffredinoli’r tystiolaeth hyn i ddweud mai plant sydd â chyrhaeddiad uchel neu ganolig sydd yn elwa fwyaf o gael amserydd wrth iddynt gwblhau tasgau, am fod y nifer o blant mor fach. Felly nid oedd yn bosib dod i gasgliad fwy cyffredinol ar effaith yr amserydd ar blant o wahanol lefel cyrhaeddiad. 
Casgliad 
Wrth ystyried y dull astudiaeth gwers a ddefnyddiwyd ar gyfer yr ymchwil hyn, gellir nodi nifer o gryfderau. Yn gyntaf, dilynwyd un gylchred o’r broses argymhellwyd gan nifer o awduron ar y mater (Dudley, 2014, DCSF, 2008), a llwyddwyd gasglu data ar ffurf nodiadau arsylwr, adborth llafar wrth grŵp ffocws o blant, a nodiadau hunan-gofiant/-fyfyrio’r athro. Gan ddefnyddio’r ffynonhellau gwybodaeth hyn, mae hi wedi bod yn bosib i gael gwell dealltwriaeth o agweddau da a siomedig o wers lythrennedd mewn ysgol gynradd.
Fel rhan o’r adborth, cafwyd gyfranogiad disgyblion ar ffurf y cyfweliad lled-strwythuredig gyda’r grŵp ffocws. Mae hwn yn ffordd o gasglu adborth uniongyrchol ac yn darparu cyfle i’r plant egluro materion mewn mwy o ddyfnder na byddai holiadur neu gyfweliad strwythuredig. 
Un o’r agweddau cadarnhaol oedd gosod nod y wers, disgwyliadau a therfyn amser yn glir ar ddechrau’r gwers i’r plant. Er bod ambell blentyn wedi gofyn am gefnogaeth yn ystod y wers i sicrhau eu bod ar y trywydd cywir, roedd pob un yn glir o’r nod ar ddiwedd y wers, am ei fod wedi ei gyflwyno iddynt yn ystod y cyflwyniad, ac fe gawson nhw gyfle i greu enghraifft o esiampl dda gyda’i gilydd cyn mynd ati i wneud y tasg ffocws. 
Cryfder arall yr astuidaeth wers hon yw’r ffaith ei fod wedi cael ei gynnal yn ystafell ddosbarth arferol y plant,  sydd yn leoliad naturiol a chyfarwydd iddynt. Dywed Imeraj et al. (2013) bod gwneud hyn yn llai tebygol o arwain at ymddygiad bryderus neu anarferol gan y plant na fyddai cynnal ymchwiliad mewn lleoliad sydd yn ddieithr iddynt.
Gyda phob darn o ymchwil ceir cyfyngiadau y dylid eu hystyried. O safbwynt yr astudiaeth wers hon, dim ond un wers ddysgwyd i ddau ddosbarth gwahanol, yn hytrach na cylchred o dri fel awgryma Dudley (2014). Y rheswm am hyn oedd cyfyngiadau amser, ac fe fyddai’r canlyniadau a’r tystiolaeth yn gryfach os byddai modd dysgu’r wers eto gan wneud rhai newidiadau. Fel soniwyd ynghynt, efallai y gellir gymysgu’r grŵp ffocws o ran lleoliad eistedd y plant er mwyn cymysgu’r lefel cyrhaeddiad yn fwy i ddeall pa effaith y caiff hwn.
Un o gyfyngiadau eraill yr ymchwil yw mai dim on grŵp bach o chwe phlentyn cafodd eu harsylwi. Er ei bod hi’n anodd i arsylwi’n fanwl ar grwpiau mawr o blant, mae canlobwyntio ar nifer mor fach yn gallu rhoi gwybodaeth a thystiolaeth sydd ddim yn cynrychioli profiad a theimladau’r dosbarth gyfan am y wers. 
Mae angen hefyd ystyried dilysrwydd adborth y plant wrth sôn am gyfyngiadau’r ymchwil. Er bod y plant wedi teimlo’n hapus i ateb y cwestiynau yn ystod y cyfweliad grŵp, yn aml nid oeddent yn gallu ymhelaethu neu esbonio eu safbwynt wrth fynegi barn. Gwelwyd un enghraifft hefyd o unigolyn yn cynnig rheswm yn y cyfweliad gyda grŵp ffocws Ysgol 1, ac yna gweddill y grŵp yn cytuno – rhaid ystyried os dyma yn wir sut oedd y lleill yn teimlo, neu os eu bod wedi cael eu harwain gan aelod arall o’r grŵp i feddwl hyn. Mae’n anodd osgoi hyn mewn cyfweliad grŵp, ond efallai gellid ystyried gyfweld â’r plant ffocws yn unigol yn y dyfodol.
Yn y ddau ddosbarth ble gynhaliwyd yr astudiaeth gwers, mae canran uwch o ferched na bechgyn. O ganlyniad, dim ond un bachgen cafodd ei arsylwi fel rhan o’r ymchwil hyn. Er bod hyn yn adlewyrchiad o’r dosbarthiadau hyn, yn gyffredinol, fe fyddai’n fwy cynyrchiadol i gynnwys nifer fwy cyfartal o fechgyn a merched yn unrhyw ymchwiliadau yn y dyfodol.
Dewiswyd gwers lythrennedd ar gyfer yr astudiaeth wers hyn, ond dylid ystyried sut fyddai’r plant wedi ymateb ar gyfer gwers pwnc arall? A fyddai defnyddio amserydd mewn gwers mathemateg neu gelf yr un mor effeithiol? Dywed Imeraj et al. (2013) “attention levels across these different lesson types are likely to be influenced by degree of academic underperformance”, felly efallai na fyddai angen ysgogi plant i aros ar-dasg os eu bod yn gwneud gweithgaredd mewn pwnc y maent yn teimlo’n fwy hyderus ynddi. 
Yn sicr, fe fyddaf yn ystyried defnyddio amserydd mewn gwersi er mwyn gosod her i’r plant i’w hysgogi i gwblhau tasgau. Efallai nad yw’n briodol gwneud hyn yn rhy aml – fe fydd yn dibynnu yn bennaf ar y dasg, ac hefyd ar sut mae’r plant yn teimlo am ddefnyddio amserydd am na fydd at ddant pawb. Wrth ystyried tasgau addas, fe fydd angen pwyso a mesur yn ofalus beth fyddai pwrpas defnyddio’r amserydd. Fel y gwelwyd yn yr ycmhwil hyn, llwyddodd yr amserydd ysgogi’r mwyafrif o blant i gwblhau tasgau o fewn amser penodol, ond fe wnaeth sawl un rhuthro, ac fe gafodd hyn effaith negyddol ar safon eu gwaith. Fe fyddai angen hyfforddi’r plant i ddeall diben yr amserydd, sef i’w hysgogi i weithio’n galed, ond hefyd er mwyn rhoi amser iddynt werthuso’u gwaith er mwyn ei wella. Fe allai hyn fod yn ymarfer da i blant Blwyddyn 2 ac uwch cyn iddynt eistedd profion gyda therfyn amser pendodol. 
Byddaf yn ystyried arbrofi gydag amserydd yn fy ngwersi yn y dyfodol a gofyn am adborth wrth y dosbarth cyfan am eu teimladau. Fe ddylai hyn roi gwell syniad i mi am effeithlonrwydd y strategaeth ar ysgogiant plant o wahanol lefel cyrhaeddiant, yn ogystal â unrhyw wahaniaethau rhwng bechgyn a merched. 
Argymhellion 
Mae defnyddio amserydd mewn dosbarth yn gallu cael effaith gadarnhaol ar blant i gwblhau tasgau o fewn terfyn amser penodol. Er mwyn i’r strategaeth fod yn effeithiol, mae angen egluro diben nyr amserydd yn glir i’r plant er mwyn osgoi rhuthro i gwblhau tasgau heb ystyried safon y gwaith. 
Dylid ystyried y math o dasg wrth ddefnyddio amserydd i gwblhau tasgau. Os oes angen amser i feddwl yn greadigol, efallai ei fod yn llai addas na gweithgaredd meddwl-yn-ôl ar ddiwedd gwers. Mae yna dystiolaeth yn y llenyddiaeth y gall amserydd helpu plant i ganolbwyntio ar dasg penodol – enghraifft dda o hyn yw cwis “Kahoot” – am fod ganddo elfen o her a chystadleuaeth, sydd yn apelio at lawer o blant, yn enwedig bechgyn. Serch hyn, mae’n bwysig ystyried sgiliau a theimladau’r dosbarth cyfan, am na fydd hyn yn apelio at bawb.
Er bod cryn bwyslais yn y llenyddiaeth ar ddefnyddio amserydd gyda phlant ag anhawsterau ymddygiad/canolbwyntio, efallai gellid ystyried ei ddefnyddio gyda phlant o wahanol lefel cyrhaeddiad er mwyn deall yn well sut gall ei ddefnydd gael ei fireinio i fod mor effeithiol â phosib.

Atodiadau
Atodiad 1: Copi gwag o’r daflen arsylwi

Atodiad 2: Cwestiynau ofynnwyd i’r Grŵp Ffocws

Atodiad 3: Ffurflen Adfyfyrio (copi gwag)
Model Beirniadau Wedi Adfyfyrio (BWA)
Dyddiad:
Digwyddiad critigol (Ffocws): 
	Profiad


	Disgrifiad a theimladau

Beth yw eich teimladau ynghylch y profiad?

	







	Cofio a Deall

Allwch chi restru’r agweddau ar y profiad dysgu a aeth yn dda?

Pa elfennau o'r profiad dysgu oedd yn siomedig?




	                   Agweddau Da                                                  Agweddau Siomedig






	Gwerthuso a dadansoddi

Beth fyddwch chi'n cadw'r un fath i sicrhau dysgu ac addysgu effeithiol yn y dyfodol?

Beth oedd achos yr elfen siomedig bwysicaf?





	











	Casgliadau a chamau gweithredu

Beth yw eich atebion posibl i'r materion siomedig a nodwyd?

Beth ydych yn mynd i’w wneud nesaf?

Cwestiynau ymchwil - YAY
1. Beth ddysgoch chiynystod y wers? Beth oedd eich hoff beth?
2. Sut oeddech yn teimlo am weithio at dargedauamserpenodol?
3. Oedd ynadigon o amseri chi bwrw eich targedau? Pam?

4. Wrth edrychyn 61, ydych yn teimlo bod safon eich gwaith yn well na
arferol?

5. Hoffech chiweithio gydag amserydd yn fwy aml mewn gwersi?

